## El Consell col·labora amb la Fundació Dénia Ciutat Creativa de la Gastronomia per a fomentar accions de promoció de turisme gastronòmic

*** Turisme Comunitat Valenciana destina 200.000 euros a donar suport al festival gastronòmic D\*na**

El Ple del Consell ha autoritzat la subscripció del conveni de col·laboració entre Turisme Comunitat Valenciana i la Fundació Dénia Ciutat Creativa de la Gastronomia de la Comunitat Valenciana per a la realització del pla de promoció de la gastronomia d’esta localitat i de la Comunitat Valenciana en 2025.

Mitjançant este acord, Turisme Comunitat Valenciana destina 200.000 euros perquè la Fundació Dénia Ciutat Creativa de la Gastronomia de la Comunitat Valenciana duga a terme les actuacions que comprenen el seu pla de promoció de la gastronomia.

La principal iniciativa és l’organització del D\*na Festival 2025, que està previst que se celebre el cap de setmana del 27 i 28 de setembre. Es tracta d’una trobada de professionals de tota la cadena de valor del producte gastronòmic que rendixen tribut a la cuina autòctona i de proximitat. Combina la tradició amb la innovació, mitjançant tallers, *showcookings* i diferents activitats.

El D\*na Festival 2025 pretén posicionar la marca ‘Dénia, Ciutat Creativa de la Gastronomia per la Unesco’ i la marca gastronòmica de la Comunitat Valenciana ‘L’Exquisit Mediterrani’ com a referents de la gastronomia en l’àmbit nacional.

Un altre dels objectius de l’acord és consolidar el festival com a focus de trobada de tota la cadena de valor del producte gastronòmic, a més de ser un exemple de turisme gastronòmic sostenible i vehicle de promoció de la cultura mediterrània valenciana.

Fecha: 11/09/2025